Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 171/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Casatella Trevigiana“

EU št.: PDO-IT-0348-AM02 – 22.11.2019

ZOP (X) ZGO ()

1. Skupina vložnikov in pravni interes

Consorzio per la Tutela del Formaggio Casatella Trevigiana

Viale Sante Biasuzzi, 20

31038 Paese (TV)

ITALIA

Št. telefona in faksa: +39 0422951480

E-naslov: info@casatella.it

Navedeni konzorcij izpolnjuje pogoje iz člena 13(1) ministrskega odloka št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☐ Označevanje

☐ Drugo:

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Člen 2 veljavne specifikacije proizvoda in točka 3.2 enotnega dokumenta

Kemične lastnosti:

Besedilo:

„Maščoba: 18–25 % bruto teže“

je nadomeščeno z:

„Maščoba: 18–27 % bruto teže“.

Namen spremembe je zmanjšati tveganje za neupoštevanje vsebnosti maščobe v siru z ZOP „Casatella Trevigiana“ zaradi različnih vsebnosti maščobe v mleku, ki je odvisna predvsem od zunanjih dejavnikov, kot so krma krav, podnebje, sistem živinoreje in pogostost molže.

To tveganje je očitno večje v majhnih in srednjih sirarnah, ker jim mleko dobavlja manj kmetijskih gospodarstev in ker vsebnosti maščobe v mešanici mleka ne morejo popraviti, saj se sir z ZOP „Casatella Trevigiana“ proizvaja s predelavo polnomastnega mleka.

Metoda proizvodnje

Člen 5 veljavne specifikacije proizvoda in točka 3.4 enotnega dokumenta

„Obrok mora sestavljati vsaj 90 % krme, ki izhaja z območja, opredeljenega v členu 3.“

„Obrok mora sestavljati vsaj 60 % krme, ki izhaja z območja, opredeljenega v členu 3.“

Točka 3.4 enotnega dokumenta

Za tretjo alineo se doda naslednji odstavek:

„Delni vnos krme, proizvedene zunaj opredeljenega območja iz točke 4, je upravičen zaradi trajnega zmanjšanja kmetijskih površin, namenjenih za pridelavo krme za živinorejo v pokrajini Treviso.“

Razlog za to spremembo je veliko zmanjšanje kmetijskih površin za proizvodnjo krme, zabeleženo v zadnjih desetih letih v pokrajini Treviso, ki je območje proizvodnje sira z ZOP „Casatella Trevigiana“.

Na to zmanjšanje so vplivali predvsem naslednji dejavniki:

(a) neposredna raba zemljišč za obsežne urbanistične ali cestne gradnje;

(b) sprememba namembnosti kmetijskih zemljišč iz pridelave krmnih rastlin v vinograde.

Za razumevanje obsega tega pojava so za pokrajino Treviso navedeni naslednji podatki:

— 50-odstotno zmanjšanje trajnih krmnih površin leta 2018 v primerjavi z letom 2010,

— 26-odstotno zmanjšanje začasnih krmnih površin leta 2018 v primerjavi z letom 2010,

— 30-odstotno povečanje površine zasajenih vinogradov leta 2018 v primerjavi z letom 2010.

ENOTNI DOKUMENT

„Casatella Trevigiana“

EU št.: PDO-IT-0348-AM02 – 22.11.2019

ZOP (X) ZGO ()

1. Ime

„Casatella Trevigiana“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Mehak sir, ki se proizvaja s sirjenjem polnomastnega kravjega mleka govedi črno-bele, lisaste, rjave pasme in pasme burlina ter njihovih križancev. Pri dajanju v promet ima proizvod naslednje organoleptične lastnosti: mehko, bleščeče, rahlo kremasto sirno testo, ki se topi v ustih in je mlečno bele do smetanasto bele barve. Dovoljena je lažja navzočnost drobnih očes. Čvrstost sirnega testa ne omogoča uvrstitve ZOP „Casatella Trevigiana“ med „mazave“ ali zelo kremaste sire.

Skorje ni ali je komaj zaznavna, oblika je tradicionalno valjasta. Vonj je lahek, mlečen in svež.

Okus je sladek, značilno mlečen, z rahlim kiselkastim pridihom.

Kemične lastnosti:

Vlaga: 53–60 %

Maščoba: 18–27 % bruto teže

Beljakovine: > 12 % bruto teže

Fizične lastnosti:

Oblika: valjasta

Teža:

velika oblika: 1,8–2,2 kg

mala oblika: 0,2–0,7 kg

Premer:

velika oblika: 18–22 cm

mala oblika: 5–12 cm

Obod:

velika oblika: 5–8 cm

mala oblika: 4–6 cm

3.3 Krma (samo za proizvode živalskega izvora) in surovine (samo za predelane proizvode)

Krmljenje krav, katerih mleko je namenjeno za proizvodnjo sira z ZOP „Casatella Trevigiana“, mora potekati po naslednjih določbah:

— Obrok mora sestavljati vsaj 60 % krme, ki izhaja z območja, opredeljenega v točki 4.

— Krave v laktaciji dobijo vsaj 60 % dnevnega vnosa suhe snovi iz zelene krme.

— Prepovedana je uporaba krme, ki ni značilna za območje proizvodnje: krmna pesa, sadje in ostanki predelave agrumov in oljk, turška detelja in medenica, cela zelenjava ali ostanki predelave artičoke, cvetače, repe in paradižnika.

Delni vnos krme, proizvedene zunaj opredeljenega območja iz točke 4, je upravičen zaradi trajnega zmanjšanja kmetijskih površin, namenjenih za pridelavo krme za živinorejo v pokrajini Treviso.

Mleko za proizvodnjo ZOP „Casatella Trevigiana“ je treba pridelati v hlevih, ki ležijo znotraj geografskega območja, tj. znotraj pokrajine Treviso.

Maščoba v mleku mora ob predelavi presegati vrednost 3,2 %. Mleko ne sme vsebovati konzervansov in ne smeta se uporabljati mlezivo ali mleko krav, ki so jim ugotovili bolezen. Mleko se v hlevu shranjuje s hlajenjem. Usirjanje se v vsakem primeru začne v 48 urah po molži in ne pozneje.

3.4 Posebne faze proizvodnje, ki jih je treba izvajati na opredeljenem geografskem območju

Celoten proizvodni proces (živinoreja in proizvodnja mleka, usirjanje, postopki usirjanja, oblikovanje, čiščenje, soljenje in zorenje) mora potekati na območju, opredeljenem v točki 4.

Stopnje predelave mleka so: živinoreja, proizvodnja mleka, predelava, zorenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir z ZOP „Casatella Trevigiana“ je za dajanje v promet treba pakirati. Zaradi močne kvarljivosti in občutljivosti tega „mehkega sira“ bi daljši prevoz nepakiranega proizvoda lahko ogrozil organoleptične in kemično-fizične lastnosti, zlasti pa posegel v čas in vrsto zorenja.

Čas med proizvodnjo in pakiranjem je treba omejiti, da se ohranijo značilne kakovostne lastnosti proizvoda. Pakiranje mora zato potekati znotraj območja proizvodnje, da se zagotovijo značilne lastnosti, sledljivost in nadzor ter da ostanejo kemične, fizične in organoleptične lastnosti sira z ZOP „Casatella Trevigiana“ nespremenjene.

3.6 Posebna pravila za označevanje proizvoda, za katerega se uporablja registrirano ime

Sir z ZOP „Casatella Trevigiana“ se označuje s spodaj prikazanim znakom.

Namesto „Denominazione d’Origine Protetta“ se lahko navede „DOP“.

Razmerja med zgornjim in spodnjim delom znaka so nespremenljiva in prikazana v priloženi risbi. Znak je treba prikazati na zunanjem zaščitnem ovoju sira.

Na zunanjem ovoju niso dovoljene navedbe, ki hvalijo proizvod ali lahko zavedejo potrošnike.

Velikost znaka mora biti sorazmerna z velikostjo embalaže po naslednjem pravilu: velikost skupne širine napisa „Casatella“ ne sme biti manjša od 80 % premera pakiranja.

Zaradi vrste sira ni dovoljena nikakršna navedba neposredno na siru.

Uporaba embalaže z zgoraj opisanim znakom in napisom je obvezna.

4. Jedrnata opredelitev geografskega območja

Celotno območje pokrajine Treviso.

5. Povezava z geografskim območjem

Značilnosti in kakovostne lastnosti sira z ZOP „Casatella Trevigiana“ so tesno povezane s krajevnim, družinskim in kmečkim izvorom tega sira, pa tudi z razvojem obrtnega sirarskega postopka in avtohtonimi sevi bakterij, izbranimi na območju proizvodnje. Zlasti kakovost in posebnost sira z ZOP „Casatella Trevigiana“ neposredno izhajata iz značilnosti krajevne mikrobne flore, ki jo vsebuje mleko, ter iz temperature in časa obdelave, ki določata izbor vrst in sevov ter njihovo koncentracijo.

Sir z ZOP „Casatella Trevigiana“ ima mehko, bleščeče, rahlo kremasto sirno testo, ki se topi v ustih in je mlečno bele do smetanasto bele barve. Dovoljena je lažja navzočnost drobnih očes.

Skorje ni ali je komaj zaznavna; oblika je tradicionalno valjasta; vonj je lahek, mlečen in svež; okus je sladek, značilno mlečen, z rahlim kiselkastim pridihom.

Novejše študije kažejo, da so v mikrobni flori, ki se je sčasoma razvila znotraj območja proizvodnje, različni sevi termofilnih streptokokov, katerih metabolične lastnosti in dejavnost so ključne ne le za kisanje, ampak tudi za senzorične lastnosti proizvoda, kot je na primer značilni rahlo kiselkasti okus zrelega sira.

Ravno tako navzočnost, čeprav nekoliko manjša, termofilnih laktobacilov z večjo proteolitično dejavnostjo omogoča razkroj kazeinov z oblikovanjem molekul ali njihovih nastavkov, ki lahko zaznamujejo čvrstost, zorenje in okus sira, se pravi tiste posebne pogoje, ki jih ni mogoče ponoviti v drugačnih proizvodnih razmerah zunaj območja proizvodnje.

Značilna tehnika obdelave, ki jo uporabljajo proizvajalci in vključuje nizko temperaturo pri usirjanju, se je tradicionalno razvila za izboljšanje in povečanje prisotnosti termofilnih streptokokov in laktobacilov.

To pomeni poudarjanje in opredelitev glavnih senzoričnih in organoleptičnih lastnosti ZOP „Casatella Trevigiana“.

Staro izročilo domačega sirarstva določa izvor in obstoj tega značilnega sira iz Trevisa. Postopek proizvodnje se je prenašal od ust do ust in je temeljil na zelo preprostih sirarskih prijemih. Zato dejansko izvira iz sirarskih izročil Trevisa, ki jih že od leta 1962 imenujejo „starodavne“.

Obstajajo številna pisna pričevanja, ki dokazujejo, da je sir „Casatella“ treviškega izvora.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.